RAPPORT TAL-KUMMISSJONI LILL-PARLAMENT EWROPEW U LILL-KUNSILL

Rapport Annwali dwar l-Attivitajiet ta’ Riċerka u ta’ Żvilupp Teknoloġiku tal-Unjoni Ewropea u l-Monitoraġġ tal-Orizzont 2020 fl-2016

1. Il-kuntest tar-Rapport Annwali dwar l-Attivitajiet tal-RTD

Ir-Rapport Annwali dwar l-Attivitajiet ta’ Riċerka u ta’ Żvilupp Teknoloġiku tal-Unjoni Ewropea (UE), u dwar it-tixrid tar-riżultati, jitħejja skont l-Artikolu 190 tat-Trattat dwar il-Funzjonament tal-Unjoni Ewropea (TFUE). L-għan ta’ dan ir-rapport huwa li jipprovdi ħarsa ġenerali konċiża u mhux eżawrjenti tal-miżuri ewlenin meħuda fis-sena tar-rapportar.

Wara appell mill-Kunsill fit-30 ta’ Mejju 2017 lill-Kummissjoni biex tissimplifika l-istrateġija ta’ rapportar tagħha, dan ir-rapport jinkludi data ta’ monitoraġġ annwali tal-Orizzont 2020 b’rabta mas-sejħiet tal-Orizzont 2020 li għalqu fl-2016. Mid-9 ta’ Novembru 2017, qed ikun hemm disponibbli aktar data ta’ moitoraġġ dettaljata għall-Orizzont 2020 fid-Dashboard tal-Orizzont 2020.

2. Il-kuntest politiku aktar mifrux fl-2016

Is-sena 2016 immarkat it-tieni sena tal-ħidma tal-Kummissjoni taħt it-tmexxija tal-President Juncker. Fil-bidu tal-mandat tiegħu, il-President Juncker ħabbar bidu ġdid għall-Ewropa u introduċa l-Aġenda tiegħu għall-Impjiegi, it-Tkabbir, il-Ġustizzja u t-Tibdil Demokratiku, iffukata fuq għaxar prijoritajiet politiċi.

Il-Pjan ta’ Investiment għall-Ewropa ta’ EUR 315-il biljun tal-Kummissjoni, bil-Fond Ewropew għall-Investimenti Strateġiċi (FEIS), ta aktar riżultati. Il-Fond kien qed jopera u wassal investimenti ta’ kwalità għolja biex tingħata spinta aktar qawwija lill-ekonomija Ewropea, inkluż fir-Riċerka u l-Innovazzjoni (R&I) u għal SMEs innovattivi u kumpaniji b’kapitalizzazzjoni medja żgħar.

Matul is-sena, uħud mill-inizjattivi kruċjali tal-Kummissjoni, bħall-Unjoni tal-Enerġija, is-Suq Uniku Diġitali, l-Unjoni tas-Swieq Kapitali, l-Aġenda Ewropea dwar is-Sigurtà, u l-Aġenda Ewropea dwar il-Migrazzjoni, laħqu stadji ġodda. L-UE jeħtieġ li tkun kemm rilevanti kif ukoll konnessa maċ-ċittadini tagħha aktar minn qatt qabel. Skont il-President Juncker jeħtieġ ikollna konnessjoni aktar b’saħħitha bejn il-politiki, id-deċiżjonijiet u l-istrateġiji.

Bħala segwitu għall-Konferenza ta’ Pariġi dwar il-Klima (COP21), il-Kummissjoni Ewropea bdiet timplimenta l-impenji tal-UE dwar l-enerġija u l-klima billi adottat il-pakkett ambizzjuż “Enerġija nadifa għall-Ewropej kollha” inkluża Komunikazzjoni dwar “Aċċellerazzjoni tal-Innovazzjoni fil-qasam tal-Enerġija Nadifa” (ACEI). Din tal-aħħar tenfasizza miżuri ta’ politika wiesgħa biex titħaffef it-tranżizzjoni tal-Ewropa lejn ekonomija kompetittiva b’livell baxx ta’ emissjonijiet tal-karbonju billi tingħata spinta lill-investiment fir-Riċerka u l-Innovazzjoni (R&I) fl-enerġija nadifa u jiġu mobilizzati l-atturi fil-livelli kollha sabiex tiġi ffaċilitata l-adozzjoni mis-suq ta’ teknoloġiji u servizzi innovattivi tal-enerġija nadifa. Din segwiet ukoll, f’isem l-UE kollha kemm hi, il-Missjoni Innovazzjoni, imnedija fis-COP21, li hija inizjattiva internazzjonali li tipprova taċċellera l-innovazzjoni u l-infiq pubbliċi u privati fl-enerġija nadifa sabiex jiġi indirizzat it-tibdil fil-klima.

3. Oqfsa ta’ politika

Matul din is-sena ta’ rapportar, il-prijoritajiet strateġiċi tal-Kummissarju għar-Riċerka, ix-Xjenza u l-Innovazzjoni Carlos Moedas “Innovazzjoni Miftuħa, Xjenza Miftuħa u Ftuħ għad-Dinja” ġew żviluppati aktar.

Wieħed mill-komponenti ewlenin ta’ “Xjenza Miftuħa” huwa l-istabbiliment ta’ Cloud Ewropew tax-Xjenza Miftuħa. Fl-2016, il-Kummissjoni Ewropea nediet komponenti differenti ta’ din l-inizjattiva biex tikkapitalizza fuq ir-rivoluzzjoni tad-data. Il-cloud tax-xjenza ser tipprovdi lix-xjenza, lill-industrija u lill-awtoritajiet pubbliċi Ewropej b’infrastruttura diġitali ta’ klassi dinjija li tagħmel l-aktar informatika u kapaċità tal-ħżin tad-data avvanzati faċilment aċċessibbli għal kwalunkwe xjenzjat u inġinier fl-Unjoni Ewropea.

Matul l-2016, il-Grupp ta’ Livell Għoli ta’ Konsulenti Xjentifiċi tal-Mekkaniżmu għall-Pariri Xjentifiċi adotta l-opinjoni xjentifika tiegħu dwar “Closing the gap between light-duty vehicle real-world CO2 emissions and laboratory testing” (“Innaqqsu d-distakk bejn l-emissjonijiet CO2 tal-vetturi ħfief u l-ittestjar fil-laboratorju fid-dinja reali”); għamel progress sinifikanti fir-rigward tal-iżvilupp ta’ opinjoni xjentifika dwar “Cybersecurity in the European Digital Single Market” (“Iċ-ċibersigurtà fis-Suq Uniku Diġitali Ewropew”); u fir-rigward ta’ Nota Spjegattiva dwar “New techniques in Agricultural Biotechnology” (“Tekniki ġodda fil-Bijoteknoloġija Agrikola”); il-grupp beda wkoll ħidma fuq opinjoni xjentifika dwar “Food from the Oceans” (“L-Ikel mill-Oċeani”). Matul l-2016, il-Grupp ta' Livell Għoli (HLG) ħadem dejjem iżjed mill-qrib mal-konsorzju stabbilit reċentement “Science Advice for Policy by European Academies” (“Pariri Xjentifiċi għall-Politika minn Akkademji Ewropej”) (SAPEA - iffinanzjat mill-Orizzont 2020) li jġib flimkien l-għarfien u l-kompetenzi eċċellenti ta’ persuni minn 100 Akkademja u Soċjetà tal-Għerf f’aktar minn 40 pajjiż madwar l-Ewropa.

Sabiex tiżdied il-kapaċità tal-Ewropa li tiġġenera u żżid innovazzjonijiet rivoluzzjonarji li joħolqu s-swieq, mis-16 ta’ Frar sad-29 ta’ April 2016 kien hemm Sejħa għal Ideat dwar l-istabbiliment possibbli ta’ Kunsill Ewropew tal-Innovazzjoni. Il-Kummissjoni nediet ukoll Tħabbira speċjali għat-twaqqif ta’ Grupp ta' Livell Għoli ta’ Innovaturi biex jipprovdi parir espert lill-Kummissjoni Ewropea fit-tfassil u l-iżvilupp ta’ Kunsill Ewropew tal-Innovazzjoni (EIC), sabiex tingħata spinta lill-kapaċità tal-UE fil-qasam tal-innovazzjoni rivoluzzjonarja li toħloq is-swieq. Wara t-tħabbira, grupp ta’ 15-il membru ntgħażlu minn kważi 500 sottomissjoni, li jifformaw grupp li beda jopera fl-1 ta’ Jannar 2017. Il-Kunsill Ewropew tal-Innovazzjoni huwa miżura ewlenija fl-Inizjattiva favur in-Negozji l-ġodda u n-Negozji li qed jespandu mnedija mill-Kummissjoni biex tagħti lill-bosta imprendituri innovattivi tal-Ewropa kull opportunità biex isiru kumpaniji ewlenin fid-dinja. Il-miżuri pilota li jidħlu fis-seħħ taħt l-Orizzont 2020 kienu diġà żviluppati matul l-2016 bl-impenn ta’ partijiet ikkonċernati esterni u servizzi tal-Kummissjoni rilevanti.

Fl-2016, l-Istitut Ewropew tal-Innovazzjoni u t-Teknoloġija (EIT) fassal Komunità ta’ Konoxxenza u Innovazzjoni (KKI) ġdida, l-EIT tal-Ikel, li tappoġġja inizjattivi innovattivi u ekonomikament sostenibbli bl-għan li tinbidel is-sistema Ewropea tal-ikel, tiżdied il-kunfidenza tal-konsumatur u titjieb is-saħħa globali.

Fl-2016, ingħata bidu għall-azzjoni pilota dwar l-Ekonomija Ċirkolari biex tgħin tipi differenti ta’ innovaturi jaffaċċjaw l-ostakoli regolatorji billi jistabbilixxu ftehimiet mal-partijiet ikkonċernati u l-awtoritajiet pubbliċi . Tnedew Ftehmiet dwar l-Innovazzjoni bħala skema pilota ġdida mill-Kummissjoni Ewropea sabiex jgħinu lill-innovaturi permezz ta’ soluzzjonijiet promettenti għal kwistjonijiet ambjentali biex jinnavigaw sfidi regolatorji biex ipoġġu l-ideat tagħhom fis-suq.

Fi Frar 2016, il-Kummissjoni nediet konsultazzjoni pubblika dwar inizjattiva tar-R&I ġdida għall-produzzjoni ta’ ikel sostenibbli u l-immaniġġjar imtejjeb tal-ilma fiż-żona Mediterranja, li għandha tissejjaħ PRIMA , is-Sħubija fir-Riċerka u l-Innovazzjoni fiż-Żona tal-Mediterran. F’Ottubru 2016, il-Kummissjoni adottat il-proposta leġiżlattiva għall-Inizjattiva PRIMA bbażata fuq l-Artikolu 185 tat-Trattat (TFUE), li ġie approvat mil-leġiżlatur fl-2017. Dan kien stadju importanti wkoll fid-dawl tal-avvenimenti reċenti f’din iż-żona tal-viċinat tal-UE.

F’Ġunju 2016, il-Kummissjoni ngħaqdet, f’isem l-UE, mal-inizjattiva globali “Missjoni Innovazzjoni” li bdiet waqt il-konferenza COP21. Din l-inizjattiva tgħaqqad ekonomiji globali ewlenin bl-għan li żżid il-kooperazzjoni dwar proġetti tar-R&I fil-qasam tat-teknoloġiji tal-enerġija nadifa. Il-membri kollha wiegħdu li fil-ħames snin li ġejjin ser jirduppjaw l-investiment tal-gvern fir-R&I fl-enerġija nadifa. F’Novembru 2016, il-Pjan Strateġiku għat-Teknoloġija tal-Enerġija ħareġ ir-rapport ta’ progress 2016 tiegħu fil-marġini tal-Konferenza dwar il-Pjan SET fi Bratislava. Ir-rapport ippreżenta l-miri għal teknoloġiji ewlenin li huma mħejjija f’kooperazzjoni mal-Istati Membri kollha u approvati minnhom u minn pajjiżi oħrajn tal-UE involuti fil-Pjan SET, kif ukoll mill-komunità tal-partijiet ikkonċernati R&I. Il-miri jiffokaw fuq it-tnaqqis tal-kostijiet u fuq it-titjib tal-prestazzjoni ta’ teknoloġiji ewlenin b’livell baxx ta’ emissjonijiet tal-karbonju. It-triq ’il quddiem hija l-kompilazzjoni ta’ Pjanijiet ta’ Implimentazzjoni għall-oqsma ta’ teknoloġija rispettivi, li ser jidentifikaw attivitajiet/proġetti konkreti li jikkontribwixxu għat-twettiq tal-miri li għandhom jitmexxew ’il quddiem mill-atturi tal-Pjan SET interessati, u li qegħdin jitħejjew matul l-2017.